Ramokgopa is minister van elektrisiteit  Dr Kgosientsho Ramokgopa (Foto: Siyabulela Duda/GCIS) Dr. Kgosientsho (Sputla) Ramokgopa is pas as die tydelike minister van elektrisiteit aangewys. Pres. Cyril Ramaphosa het Maandagaand skuiwe aan sy kabinet aangekondig en Ramokgopa is aangewys as die minister wat die land uit die kragkrisis moet lei. Ramokgopa, ŉ voormalige Tshwane-burgemeester, dien sedert 2019 as hoof van die beleggings-en-infrastruktuurkantoor in die presidensie. Volgens Ramaphosa sal Ramokgopa verantwoordelik wees vir die oplossing van die elektrisiteitskrisis. “Die primêre taak van die minister sal wees om die erns en frekwensie van beurtkrag as ŉ saak van dringendheid aansienlik te verminder. “Om effektief toesig te hou oor die reaksie op elektrisiteitskrisis sal die aangestelde minister politieke verantwoordelikheid, gesag en beheer hê oor alle kritieke aspekte van die energie-aksieplan.” Ramokgopa sal koördinering van die talle departemente en entiteite wat by die krisisreaksie betrokke is fasiliteer, saam met Eskom-leierskap werk om die prestasie van bestaande kragstasies om te draai en die verkryging van nuwe opwekkingskapasiteit te versnel. Volgens Ramaphosa sal hy ingevolge artikel 97 van die Grondwet sekere bevoegdhede en funksies, vervat in relevante wetgewing, aan Ramokgopa oordra. “Die minister in die presidensie vir elektrisiteit sal in die amp bly solank as wat dit nodig is om die elektrisiteitskrisis op te los.” Nuwe minister sal kragkrisis pak Pres. Cyril Ramaphosa. (Foto: Siyabulela Duda/GCIS) Ramaphosa het tydens sy staatsrede aangekondig dat dié nuwe portefeulje geskep word. Die nuwe minister van elektrisiteit sal volle verantwoordelikheid aanvaar vir die bestuur van die regering se reaksie op die energiekrisis. Die minister sal die dryfveer wees van alle optrede deur die Nasionale Energiekrisiskomitee om as ŉ saak van dringendheid ŉ einde aan beurtkrag te maak. “Die minister van elektrisiteit sal dagin en daguit slegs konsentreer om die beurtkragkrisis te pak, asook saam met die bestuur en raad van Eskom werk,” het Ramaphosa vroeër gesê. Ramaphosa het ook tydens sy staatsrede ŉ ramptoestand aangekondig om die kragkrisis te takel. Dit het tot hewige kritiek – en reeds verskeie hofsake om dit te betwis – aanleiding gegee. Die regulasies wat met die ramptoestand verband hou, is verlede week in die Staatskoerant bekend gemaak. Dit lui onder meer dat kwytskelding van beurtkrag vir noodsaaklike infrastruktuur en dienste net toegestaan mag word indien dit “tegnies moontlik” is, en dan ook net in oorleg met die vereistes van die stelseloperateur sodat dit nie “gaan lei tot ŉ verhoogde risiko of hoër fases van beurtkrag” nie. Ministers mag, soos nodig, maatreëls instel om struikelblokke vir die ontwikkeling of konstruksie van nuwe opwekkingskapasiteit uit die weg te ruim en moet die sekuriteit en beskikbaarheid van die lewering van goedere en dienste tydens die nasionale ramptoestand handhaaf. Die invoer van krag van buurlande en die afhandeling van kontrakte hiervoor moet versnel word en daar moet voorsiening gemaak word vir die werwing en plasing van vaardige personeel en die aanstelling van oorspronklike onderdeelvervaardigers by Eskom sodat die kragvoorsiener se opwekkingsherstelplan vinniger vrugte sal afwerp. ŉ Kabinetslid mag ook nou enige ander stap doen om die verergering van die ramp te verhoed, of om dit te verlig, in bedwang te bring of die uitwerking daarvan te minimaliseer.